
Transkript predavanja od šejha Zijada Ljakića hafizahullah, na temu: 

ZAŠTO OD MNOGO ONIH KOJI TRAŽE ŠERIJATSKO ZNANJE MALO NJIH 

POSTANU ALIMI 

Ima jedna tema, jedno pitanje a to je šta je razlog da imamo takvu stvarnost da je 
mnogo studenata, mnogo onih koji su otišli da traže šerijatsko znanje u arapskom 
svijetu i kod nas, i godinama studiraju i uče i mnogo vremena utroše na traženju 
šerijatskog znanja, kada na kraju nemamo rezultat da su postali učeni ljudi. Da se 
na njih možemo vraćati, da rade dawetske aktivnosti i da ih možemo pitati o 
šerijatu. Što je zaista činjenica i gorka stvarnost. Da mnogi uče i traže šerijatsko 
znanje a da je malo onih koji su na kraju zaista postali učeni. Naravno, najlakši 
odgovor na ovo je da je to prirodna selekcija, da je tako u bilo kojoj drugoj stvari. 
Da mnogi počnu neku stvar da rade, a na kraju malo je onih koji završe. Mi ne 
govorimo o tome. Mi govorimo koji su to stvarni - realni razlozi nakon što bi se 
napravila analiza stanja, i nakon što bi se vratili na ono što su rekli učenjaci po tom 
pitanju. 

U tom kontekstu namjera mi je u ovom predavanju da odgovorim na ovo pitanje, 
odnosno suština i većina predavanja govori o tome kako treba tražiti šerijatsko 
znanje, kako bi neko postao učen. O tome su učenjaci pisali, o tome su knjige 
napisane. To treba naučiti, to treba znati i sprovesti i primjeniti u praksu. Naime, 
prenosi se od Alije radijallahu anhu, pripisuju mu se neki stihovi, a ispravno je da 
su to riječi imama Šafije rahimehullah da je rekao: „Nećeš steći znanje osim sa 
šest stvari, a ja ću te obavijestiti o njima pojedinačno. A to su inteligencija - 
oštroumnost, požrtvovanje (idžtihad) - ulaganje truda i znoja, zrelost (da čovjek 
sazri) po tom pitanju, uzimanje znanja od šejhova, i puno vremena na tom putu. 
Zaista, ne možemo danas naći ozbiljnog učenog čovjeka a da nije sakupio većinu 
ovih stvari kod sebe, da je prošao kroz njih i da ih je stekao. I da je nemoguće da 
neko postane učen a da nema kod sebe većinu ovih stvari od šest spomenutih. 




O ovom pitanju imamo gorku stvarnost, a to je da je mnogo studenata, mnogo 
onih koji su zaista otišli da traže šerijatsko znanje, da uče šerijat, studirali na 
islamskim fakultetima i neki se vratili sa fakultetima, neki sa magistratima, 
doktoratima, ali malo je onih koji su nakon toga postali učeni. Koji su zaista postali 
od onih koje možeš pitati o šerijatu, kojima možeš postaviti neko pitanje i da 
budeš siguran da će ti dati pravi odgovor zasnovan na šerijatskom znanju. 
Odgovor na ovo pitanje, o ovome je govorio hanbelijski učenjak Ibn Badran u 
svojoj poznatoj knjizi koja govori o usuli-fikhu hanbelijskog mezheba. Između 
ostalog, kaže na početku da u stvarnosti imamo mnogo ljudi koji traže šerijatsko 
znanje, koji godinama traže znanje, uče, stiču znanje, a da na kraju nisu stekli 
nikakvo znanje. Nisu došli do cilja, rezultat toga nije bio ono što su htjeli. A kaže, 
razlog tome da nisu stekli znanje se vraća na jednu od dvije stvari. Prva stvar je 
kaže, da može biti da ta osoba po prirodi nije inteligentna, nije oštroumna, ili 
našim jezikom poglupa osoba, ne može ove stvari dokučiti i razumjeti. A što se 
uglavnom može odnositi na mali broj ljudi, mada i toga ima u praksi. Druga stvar 
je kaže, džehl (neznanje) o nepoznavanju puteva traženja znanja. I zaista je ovo 
onaj razlog kada bi analizirali stanje mnogih naših studenata, svršenika islamskih 
fakulteta ili nekih viših diploma, vidjeli bi da bi se našli u ovome. Oni jesu učili, oni 
jesu mnogo vremena proveli u traženju šerijatskog znanja, međutim, nisu 
zadovoljili ovu stvar. Nisu tražili šerijatsko znanje onako kako se ono traži i zbog 
toga nisu došli do cilja. 

A o tome ćemo govoriti. Na koji način se traži šerijatsko znanje, koji su to putevi 
traženja šerijatskog znanja. Naravno, može biti i neki drugi razlog zašto neko nije 
postao učen. Možda je stekao šerijatsko znanje, ali kada se vrati u svoju državu 
zbog zaposjedanja određenog položaja, zbog stanja u državi i slično, ne dolazi do 
izražaja i ne govori istinu. Iz razloga što je možda na nekom položaju, u nekom 
udruženju, islamskoj zajednici i tako dalje, i ne smije govoriti istinu. Ako bi govorio 
istinu ne bi mogao biti na tom položaju. Drugi razlog može biti da se ušutkuje 
imetkom, dobija dobru platu, dobija pare i zbog toga ne smije da govori istinu, jer 
inače u suprotnom ne bi radio taj posao koji radi unutar neke islamske institucije. 
Treći razlog može biti da se boji za svoj život, svoju porodicu itd od strane države, 
od strane policije, tako da ne smije govoriti istinu iako ima šerijatskog znanja. I 



četvrti razlog može biti da je neko učio i stekao određeno šerijatsko znanje, 
međutim, nije prešao jednu stepenicu. A to je da je ostao još uvijek na slijepom 
slijeđenju određenog mezheba. Poput recimo slijeđenja u akidi maturidijske i 
ešarijske akide. Ili u mezhebu da slijepo slijedi hanefijski mezheb i ne može se 
dignuti iznad toga i tako dalje, pa mu to biva prepreka da postane pravi i istinski 
učenjak. 

Namjera mi je da pojasnim kako, na koji način bi trebao talibul-ilm (onaj koji hoće 
da stekne šerijatsko znanje), da postane učen, na koji način da traži šerijatsko 
znanje. Prije svega, nezamislivo je da čovjek radi bilo koje djelo a kamo li da traži 
šerijatsko znanje a da nema iskren nijet. Znači, prva stvar i ona je osnov-temelj, a 
to je da se ima ihlos (iskrenost) u nijetu (namjeri), da ima iskren nijet. Naravno, 
ovo je najteža stvar, nju je najteže izliječiti. Da čovjek sebe pročisti, da ima iskren 
nijet. Kao što se prenosi od nekih učenjaka da kažu: „zadnju stvar koju sam uspio 
izliječiti kod sebe (mahanu) je da imam iskren nijet. Četrdeset godina sam liječio 
nijet." Znači, zaista je nijet vrlo opasna stvar. Nije dovoljno da čovjek na početku 
nekog dobrog djela ima iskren nijet, nego ga mora obavezno obnavljati tokom 
činjenja dobrog djela, naročito u traženju šerijatskog znanja koje traje godinama ili 
čitav život. Pa čovjek stalno mora da obnavlja nijet, da ima iskren nijet, čak 
svakodnevno da se sjeti zašto uči i zbog čega uči. Da ne uči zbog ljudi, i da ne uči 
zbog položaja, zbog dobrog posla, novca i tako dalje, ili da bi bio prozvan da bi ga 
zvali da je šejh. Nego da uči radi Allaha Uzvišenog, da bi otklonio neznanje od sebe 
i od onih koje će poučavati vjeri. Druga stvar je da treba da puno dovi Allahu da 
mu poveća znanje, da mu ukloni džehl. Kao što je došlo u Kur'anskom ajetu „Reci 
(o Muhammede) Gospodaru moj povećaj mi znanje." Da dovi čovjek ovom 
dovom. Također, kako je došlo u vjerodostojnom hadisu mutefekun alejh, da je 
poslanik sallallahu alejhi ve sellem dovio Abdullah Ibn Abasu radijallahu anhu: 
„Allahu moj daj mu fikh (razumijevanje) u vjeri i pouči ga tevhidu (odnosno 
tumačenju Kur'ana)." Kada bi čovjek samo ove dvije dove dovio i kada bi imao 
snage da svaki dan dovi ovu dovu, kada bi mogao da dovi na sedždi svaki put kad 
ode na sedždu ili makar jedanput u namazu, da kaže „Gospodaru moj povećaj mi 
znanje", „Allahu moj daj mi fikh (razumijevanje) u vjeri." Onaj ko traži šerijatsko 
znanje i stalno dovi ovom dovom nema sumnje inšallah da će mu se Allah odazvati 



i povećati mu znanje. Ako to još radi godinama, uporno, inšallah Allah će mu biti 
na pomoći da poveća svoje znanje i otkloni džehl, i da sačuva iskren nijet. Treća 
stvar vrlo bitna, da talibul-ilm mora imati jaku i veliku ambiciju. Traženje 
šerijatskog znanja nije za ljude koji imaju niske ambicije, koji ne žele nešto visoko 
postići. Poslanik sallallahu alejhi ve sellem kaže: „Zaista Allah voli uzvišene stvari 
(velike stvari, velike ambicije, velike ciljeve), a prezire mizerne i niske stvari (niske 
ciljeve)" (Albani - sahih hadis). Allah na mnogo mjesta u Kur'anu mnoge ajete 
počinje, unutar ajeta kaže, govori riječi koje podstiču na ulaganje truda, na 
žurenje u činjenju dobrih djela, na postizanju što većeg hajra i tako dalje. Sve to 
nam ukazuje da je u šerijatu, u islamu osnova da čovjek teži da uradi što više hajra 
(dobra), da postigne što više. 

Na početku traženja šerijatskog znanja svaki talibul-ilm (tragaoc za znanjem) treba 
da nastoji da stekne knjige, da iščita knjige koje govore o načinu u traženju 
šerijatskog znanja. Tih knjiga je mnogo, pisana su još u davna vremena. Nabrojaću 
neke tri, četiri knjige, kao što je Ibn Abdul Ber napisao knjigu, na koju sam se ja 
vraćao u ovom predavanju i koja je osnova po ovom pitanju, na koji način se traži 
šerijatsko znanje. Zatim, knjiga od Adžurija, knjiga od Ibn Džema'a, knjiga od 
savremenih učenjaka a koja je sabrala sve ove do sada, stotinjak-dvjesto knjiga, 
rezime tih knjiga a to je knjiga od Bekr Ebu Zejda „Ukras taliba" sa komentarom 
šejha Ibn Usejmina. Dovoljno je fadla toj knjizi da je komentarisao šejh Ibn 
Usejmin. Kao jedan uvod je potrebno da talibul-ilm iščita ove knjige kako bi znao 
na koji način da traži šerijatsko znanje, jer ako tu promaši, ako tu ne potrefi 
uložiće mnogo truda, mnogo znoja, mnogo vremena a neće doći do cilja i neće 
postati učen. A toliko toga imamo u praksi. 

Srž teme - glavnina je da treba znati da onaj ko hoće da stekne šerijatsko znanje, 
treba znati da traženje šerijatskog znanja ima svoje faze i svoje stepene. Onaj ko 
hoće da uzme znanje odjedanput neće ga nikada postići. Ko hoće za godinu - dvije 
ili tri da stekne znanje i kaže sad sam ja učen, taj nije stekao znanje niti će steći 
znanje. Znanje se stiče godinama. U toku sticanja znanja prolazi se kroz određene 
faze, poznate faze o kojima su učenjaci govorili. Talibul-ilm u sticanju znanja mora 
proći kroz određene faze. Što znači da sticanje znanja ima svoje stepene i deredže. 
Znači, talibul-ilm mora poći od temelja traženja šerijatskog znanja, odnosno, da 



svaku šerijatsku nauku, svaku oblast šerijatskih znanosti mora uzeti temelje, ono 
najhitnije na kojima će izgraditi ostalo znanje. I to je ono što su učenjaci nazvali 
„usul". Poznata je stvar da je šerijatsko znanje ogromno. Što ga čovjek više uči sve 
više spoznaje da je ono još veće. Kao što je jedan pjesnik u stihu izrazio: „Koliko je 
znanje i koliko je ono široko, koliko je opsežno, nema kraja. Ko je u stanju da 
sakupi svo znanje, da sve zna. Ako hoćeš da učiš onda traži ono što je najkorisnije 
znanje." Koje je najkorisnije znanje? Temelji. Ako čovjek ne uzme temelje u 
šerijatskom znanju onda on nema na čemu da izgrađuje ono ostalo znanje koje 
čita, iščitava, pamti i tako dalje. Šerijatsko znanje se uzima od osnova. Kojih 
osnova? Učenjaci su odredili to iskustvo, da imaju određeni šerijatski metnovi - 
osnovni tekstovi, obično se to vraća na ajete i hadise ili neka šerijatska pravila i 
tako dalje. I oni se uče napamet, oni se izučavaju, čitaju se njihovi komentari. Njih 
kad talibul-ilm nauči onda na njih može izgrađivati i dalje tražiti znanje. Ako ove 
temelje ne uzme, ne nauči, ne obradi, onda on neće nikad steći onu dovoljnu 
podlogu znanja da bi mogao da dalje izučava, a kamo li da nekome pojašnjava 
vjeru. Doći će u situaciju da bude upitan o nekom banalnom pitanju za koje 
imamo ajet i hadis odgovor, ali on zato što nije od temelja počeo izučavati vjeru 
ne zna odgovor. Kaže, nije mi poznato, nisam to nikad čuo. Nije čuo zato što nije 
znao i nije tražio znanje onako kako treba. Ibn Abdul Ber navodi nekoliko rečenica, 
izreka od učenjaka o tom pitanju: „Onaj ko ne nauči usule (ne uzme iz Kur'ana ono 
što se mora znati, ne uzme iz hadisa ono što se mora znati, temeljne stvari na 
kojima su izgrađeni propisi) neće doći do cilja." Druga izreka: „Kome bude 
zabranjen delil-dokaz (ne nauči delil u svim oblastima, temelj nauke ne nauči) 
skrenuće sa pravog puta." Traženje šerijatskog znanja je kao pravljenje kuće. Ako 
u toj kući čovjek ne napravi temelje, ne napravi zidove, na njih onda ne može 
izgraditi krov, cijeli onaj ukras. Ako mu temelji i stubovi fale onda ne može na to 
izgrađivati dalje. Tako isto ovi usuli u traženju šerijatskog znanja su poput temelja 
i stubova u kući, i ako ih talibul-ilm ne nauči on ne može steći ispravno šerijatsko 
znanje. 

Također, kaže Ibn Abdul-Ber: „Traženje znanja ima svoje deredže, ima svoje 
stepene, ima svoje faze. Onaj ko traži šerijatsko znanje ne treba da ih prelazi, 
preskače (da skače odmah na zadnji stepen). A onaj ko ih pređe odjedanput (hoće 



odmah da dođe do vrhunca, do kraja) on se razišao sa selefom ovog ummeta kako 
se traži šerijatsko znanje. A onaj ko namjerno neće tako da uči, skrenuće sa 
pravog puta. A onaj ko ih pređe a nije znao da tako treba tražiti šerijatsko znanje 
(praveći greške, ogromne greške) neće imati osnove na koje se vraća u 
šerijatskom znanju." 

Osnovna stvar koju talibul-ilm treba početi je hifz Kur'ana. Da nauči napamet 
Kur'an. Ovo zahtjeva puno vremena, istovremeno se mogu učiti druge šerijatske 
oblasti, drugi metnovi uz hifz Kur'ana. Ako ne može naučiti ili sačuvati hifz 
Kur'ana, učenjaci su govorili koji je to minimum koji treba talibul-ilm, kao jedan 
mudžtehid da nauči. Treba da nauči ajetul-ohkam - ojete koji govore o propisima. 
Kur'an se dijeli u tri cjeline: 1) Ajete koji govore o propisima (ahkamima), 2) Ajete 
koji govore o tevhidu - akidi, 3) Ajete koji govore o pričama o vjerovjesnicima, o 
prijašnjim narodima. Većina učenjaka iz usuli-fikha (skoro svi) kažu da nije šart 
(uslov) da talibul-ilm mora znati napamet Kur'an ili ajetul-ahkam (ajete o 
propisima) da bi bio mudžtehid. Bitno je da ih zna, koji ajet je za koji propis da se 
može na njeg vratiti. Ako ne može naučiti ajetul-ahkam, minimum je da nauči sure 
El-Bekare i Ali-lmran napamet. 

Treba spomenuti vrlo bitnu stvar a to je da hifz Kur'ana nije znanje. Najjači dokaz 
tome je da danas imamo mnoge hafize Kur'ana, a koji su istovremeno pjevači, 
igrači, koji rade stvari koje ne priliče jednom džahilu (neznalici) a kamo li jednom 
ozbiljnom muslimanu. Zašto? Iz razloga što je sam hifz Kur'ana to je učenje 
napamet, to nije znanje. To je prelazna faza. On kao hafiz Kur'ana može koristiti 
sebi, ima mnogo sevaba što je učio Kur'an i to je veliki fadl (odlika), i može 
poučavati druge ako je u stanju da pravilno prenese učenje Kur'ana po tedžvidu. 
Međutim sam hifz Kur'ana nije šerijatsko znanje nego je to faza nakon koje se ide 
dalje. Pa od talibul-ilma nije šart kada se nešto upita da mora automatski znati 
napamet i odgovoriti. Bitno je da on zna to što je upitan, i što treba da zna gdje će 
se vratiti, kojim knjigama, gdje to postoji, gdje je učio. Gdje su te knjige, i koje 
oblasti gdje se obrađuje to i to pitanje. I to je već znanje. A znati napamet, kao što 
kaže imam Ahmed rahimehullah: „Hifz (učenje napamet) je izdajica". Zna izdati 
čovjeka. Prema tome, čovjek se ne smije plaho oslanjati na hifz, nego se vraćati na 
knjige, na ono gdje je sačuvano šerijatsko znanje. 



Iz hadisa treba učiti metnove - osnovne knjižice u kojima su sadržani osnovni 
hadisi od kojih se počinje tražiti šerijatsko znanje. Na primjer da nauči „Četrdeset 
Nevevijevih hadisa" - s tim početi, naučiti napamet, naučiti njihov komentar, ili 
još osam hadisa koje je dodao Ibn Redžeb, to je pedeset hadisa. S tim počinje, uči 
ih napamet i iščitava njihov komentar. Sljedeća faza je da nauči Umdetul-Fikh, oko 
450 hadisa koje je sakupio Makdisi. Hadisi su iz Buharije i Muslima koji govore o 
propisima. Sljedeća faza je da nauči knjigu Bulugul-Meram, oko 1500 osnovnih 
hadisa sa kojima se dokazuju fikhski propisi. Imaju i druge knjige, ali ovo je ono što 
je u praksi da se te knjige izučavaju i uče, da se od toga počinje tražiti šerijatsko 
znanje. Jer zaista danas ozbiljan talibul-ilm koji nije prošao i naučio Bulugul- 
Meram, teško može odgovarati na šerijatska pitanja, teško se može vraćati na 
mes'ele. Jer jezgro šerijatskih dokaza iz fikha se nalazi u toj knjizi, oko 80-90% 
dokaza iz fikha je u toj knjizi. 

Iz akide su knjige: „Tri načela" od Muhammeda Ibn Abdul-Vehaba rahimehullah, 
zatim „Kitabu Tevhid", „Vasitijska akida" i „Tahavijska akida." To su neke četiri 
osnovne knjige koje talibul-ilm treba preći i hifzom i izučavanjem komentara tih 
knjiga. 

Od šerijatskih i fikhskih pravila najlakša i osnovna knjiga koju treba naučiti je 
knjiga koja govori o nešto manje od pedeset šerijatskih pravila koje treba naučiti, 
iščitati njihov komentar, njihovo tumačenje. I tako iz mnogih drugih oblasti imaju 
osnovne stvari. 

Nezamislivo je da jedan talibul-ilm traži šerijatsko znanje a da ne prođe ove knjige 
iz akide, hadisa, mustalahul-hadisa. Da ove knjige, osnovne metnove ne prođe i da 
ih ne izuči. Ako to ne uradi on ne može ostalo znanje izgrađivati na pravim 
temeljima. Vrlo bitna stvar je da se ove stvari ne uče na fakultetima, ne mogu se 
naći na fakultetima. 

Tragaoc za znanjem da bi zaista bio pravi tragaoc za znanjem (talibul-ilm) njegov 
radni dan, njegov životni vijek se treba razlikovati od ostalih ljudi. Nezamislivo je 
da mu prođe dan a da on nešto novo ne nauči, ne iščita i ne sazna o Allahovoj 
vjeri. Njegovi dani u sedmici trebaju imati raspored po kojem on živi i radi. Treba 
da sakupi minimum neke tri stvari: 1.) Maksimalno se posvetiti izučavanju onog 



što uči na fakultetima, da uloži maksimalan trud i da bude najbolji, da daje sve od 
sebe da stekne znanje koje se uči u toku predavanja. 2.) Mora prisustvovati 
predavanjima šejhova, ako je to moguće. Ako nije moguće onda pratiti predavanja 
preko interneta, direktno uživo da sluša kao da prisustvuje predavanju. Tako da 
nema izgovora da ne može uzimati znanje od šejhova. Nezamislivo je da se uzima 
šerijatsko znanje a da se ne uzima od šejhova. Imam Šatibi kaže: „Šerijatsko 
znanje se traži na takav način što se ono uzima sa usta učenjaka (tumačenje, 
razumijevanje Islama se uzima od učenjaka). Ashabi su uzeli šerijatsko znanje od 
Poslanika sallallahu alejhi ve sellem, čuli ga od njega i uzeli od njega. Tabiini su 
uzeli od ashaba, a tabi tabiini su uzeli od tabiina, i tako redom. Ovo je sunnet ovog 
ummeta da se znanje uzima od uleme." Ono se nadopunjava vraćanjem na knjige, 
ali je osnova da se uzima od uleme. Mi to znamo iz prakse da onaj koji čita neku 
knjigu da je može razumjeti na razne načine. Tek kad čuje od šejha kako on to 
tumači, onda tek vidi da je mogao neke stvari pogrešno razumjeti. 3.) Talib-ilm 
mora imati svoj svakodnevni vird. Svakodnevno da ima metnove koje uči 
napamet, ima hifz Kur'ana, ponavljanje Kur'ana, ima metnove koje je prije naučio 
da ih ponavlja. Mora imati dnevni raspored kako uči i traži znanje. To je njegov 
privatni život, da mnogo truda ulaže u sticanju znanja. To mu ne može niko dati i 
tu ga ne može niko usmjeravati. On mora sam u to ulagati mnogo truda. 

Kakav je smisao da studiramo na fakultetima ako moramo sve ovo dodatno da 
učimo? Onaj ko završi fakultet on je time dobio jedan dobar ključ sa kojim otvori 
vrata sobe koja je puna knjiga šerijatskog znanja. I on je uspio da dobije ključ, i 
uđe u tu sobu punu knjiga. I da zna u toj sobi gdje se nalaze koje knjige i koje 
knjige govore o određenoj mes'eli (pitanju). To dobije sa fakultetom. On nije 
stekao znanje. Mada se može određeno znanje steći na fakultetu, ali najviše što 
stekne to je dobar ključ koji mu omogućava da uđe u more šerijatskog znanja. 

A što se tiče magistrata i doktorata, oni prave od jednog taliba-studenta 
istraživača. Najviše što može magistar i doktor postići je da postane dobar 
istraživač. U čemu istraživač? Da istražuje šerijatska pitanja. Na koji način? Kada 
dođe neko šerijatsko pitanje da zna u toj mes'eli šta su učenjaci rekli, na čemu je 
idžma (konsenzus) učenjaka, na čemu su se razišli, koji su stavovi učenjaka, šta su 
mezhebi rekli po tom pitanju. Da sve to zna se vratiti na knjige i sabrat po tom 



pitanju, da zna sabrat njihove dokaze i način dokazivanja, da zna analizirati te 
dokaze, i na kraju doći do rezultata - do propisa. Da bude sposoban da vrši 
vaganje između dokaza, koji su dokazi jači, koji slabiji, da bi prevagnuo određeno 
mišljenje da je bliže ispravnom u pitanjima u kojima su se učenjaci razišli. Ovo ja 
mogu govoriti sa ovog stepena jer sam u tim fazama, jer sam prošao određene te 
faze i zato mogu ovako govoriti. I to se čuje od šejhova kada govore o ovim 
stepenima učenja i traženja šerijatskog znanja. 

Na kraju da spomenemo jednu vrlo bitnu stvar, a to je da talib-ilm treba znati da 
on treba da „sazri" kako bi mogao da priča o šerijatu. Neki kažu da prije 
četrdesete godine ne treba pričati o Islamu, a to znači da ne treba da izlazi među 
ljude - javno. Da bude poznat, da ga ljudi puno pitaju, da se vraćaju na njega. 
Znači, prije nego što sazri u šerijatskom znanju. Jer je bojazan da on može izaći u 
eter, postati poznat, mogu ga ljudi pitati teška pitanja za koje nema znanja, a on 
izašao već rano a nije sazrio za ta pitanja. Što imamo danas u praksi. Koliko imamo 
daija kod nas koji se mijenjaju iz faze u fazu. Kako prolaze kroz određene životne 
faze tako se i mijenjaju i tako mijenjaju svoje stavove. Do jučer su imali ovakve 
stavove, danas imaju ovakve. Sutra imaju onakve i tako dalje. Odriču se ovoga, 
onoga, kaju se za ovo, za ono. Zašto? Zato što su izašli u eter-javnost. Možda nije 
niko drugi bio pa su oni morali. To je njihova fitna i iskušenje, ali tako ne može ići 
dawa. Njihova je životna greška što su izašli u javnost a nisu sazrili sa strane 
šerijatskog znanja. Zato nije ispravno da onaj ko nije šerijatski sazrio da izlazi 
među ljude, da postaje poznat. To ne znači da se ne treba baviti davvetskim 
aktivnostima. Treba se baviti davvom, treba poučavati ljude, treba komentarisati 
određene knjige itd. Ali ne izlaziti u javnost, držati predavanja, snimati itd. 
Snimanje i držanje predavanja dolazi poslije kad čovjek zaista sazri u šerijatskom 
znanju, kada ono što priča vraća zaista na znanje, na ono što su rekli učenjaci, na 
dokaze itd. A ne da je on čuo nešto ili nešto pročitao i odmah to da prenese i 
pokušavajući da se prikaže kako je učen, kako on nešto zna. A ovo je vrlo bitna 
stvar. Ovdje ko pogriješi, ko izađe u javnost prije vremena, prije nego što šerijatski 
sazri, bojazan je i često se dešava u praksi da griješi da mijenja svoje stavove, 
danas ovako sutra onako itd. 



Rezime ovog predavanja i moj lični savjet je da jedan talib-ilm koji hoće da stekne 
šerijatsko znanje mora imati svoj raspored dnevnog učenja i rada. Nema smetnje 
da napravi mjesečni raspored. Danas učim toliko Kur'ana napamet, a ponavljam 
toliko. Učim napamet taj i taj metn a ponavljam taj i taj metn. Klanjam noćni 
namaz toliko i toliko i ponavljam Kur'an, i tome slično. I svaki dan kad to uradi, 
izvrši što je zacrtao piše sebi plus ili ako ne uradi minus. I na kraju mjeseca vidi 
koliko je stekao, koliko je naučio. Ostvario 70-80%, treba to popraviti. A može 
sebe i kažnjavati, tako da onaj dan kad propusti zadano, sljedeći dan odradi duplo 
i taj dan i onaj koji je propustio. Nezamislivo je traženje šerijatskog znanja bez 
jednog vojničkog rada i vojničkog života. Talib-ilm mora biti vojnik. Pedantan, 
uredan, ozbiljan, i da ima svoj sistem. Nema on vremena za hodanje, za pijace, za 
budalaštine. Da svaki dan ima određenu stvar koju mora naučiti i koju mora 
ponoviti. Ovo što govorim nije lahko da se uradi. Nije lahko da čovjek radi mjesec 
dana, a kamo li da to godinama radi. I zato treba imati jaku volju, treba biti 
muškarčina. I zato imam Zuhri kaže: „Znanje je muškog roda, traženje znanja vole 
muškarčine od muškaraca, a preziru ga ženskonje od muškaraca." Zato što ne 
mogu izdržati teret i ozbiljnost ovog puta. 

Onaj koji stekne šerijatsko znanje od poniznosti je da ne kaže ovo sam ja ljudi 
stekao zato što nisam noćima spavao, zato što sam učio dok su se drugi provodili 
itd. Fadl (odliku) znanja koje je čovjek stekao treba pripisati Uzvišenom Allahu, da 
kaže, kako kaže Ibn Tejmijje: „Ovo nije od mene, ovo je od fadla (dobrote) Allaha 
koje je dao meni. Ovo nisam ja ništa stekao, ovo nije od mene." Ovo Allah dadne 
nekome zbog njegove iskrenosti, truda i rada. Da bude poput Poslanika sallallahu 
alejhi ve sellem kada je ušao u Meku kao osvajač i oslobodioc. Kako je on ušao? 
Ohol, gord, jer je pobjednik? Ne! Poslanik sallallahu alejhi ve sellem je ušao 
pognute glave, bio je na devi jahao je, ali je pognuo sagnuo glavu skroz do glave 
deve iz poniznosti prema Allahu Uzvišenom, ovo što mi je Allah dao to nije od 
mene (Poslanika) nego od Allaha Uzvišenog. 



